חוק לתיקון פקודת ביטוח רכב מנועי (מס' 22), התשע"ח-2017
הצעת חוק ממשלתית, הכנסת ה-20
פורסם: ספר החוקים, חוברת 2676, עמ' 80, 2017-12-28T00:00:00+02:00
החוק לתיקון פקודת רכב מנועי (מס' 22), התשע"ח-2017 (להלן – החוק), התקבל בקריאה השנייה והשלישית ביום ז' בטבת התשע"ח (25 בדצמבר 2017), והוא מתקן את פקודת ביטוח רכב מנועי [נוסח חדש], התש"ל-1970 (להלן – הפקודה), בשני נושאים עיקריים:
האחד, תיקון סעיף 6 לפקודה, שעניינו חריגים לסעיף 2 לפקודה, הקובע איסור להשתמש או לגרום לאחר להשתמש, ברכב, ללא קיומה של פוליסת ביטוח חובה בת תוקף. הפרת הוראות סעיף 2 האמור, מהווה עבירה פלילית. בהתאם לחוק, הורחבו חלק מהחריגים הקיימים ונוספו חריגים נוספים, כך שהחובה הקבועה בסעיף 2 לפקודה לא תחול במקרים הבאים:
•	לגבי רכב מנועי שהוא רכוש המדינה, ובלבד שהמדינה התירה את השימוש בו או שהשימוש בו הוא לצורכי המדינה;
•	לגבי רכב מנועי שמשתמש בו שוטר או אדם אחר לפי הוראותיו, לצורכי המשטרה;
•	לגבי רכב מנועי שמשתמש בו עובד שירות הביטחון הכללי או אדם אחר לפי הוראותיו, לצורכי שירות הביטחון הכללי;
•	לגבי רכב מנועי שמשתמש בו עובד המוסד למודיעין ולתפקידים מיוחדים או אדם אחר לפי הוראותיו, לצורכי המוסד למודיעין ולתפקידים מיוחדים.
שר האוצר, באישור ועדת הכלכלה של הכנסת, רשאי לקבוע, בצו, שימושים נוספים ברכב מנועי שהוראות סעיף 2  לפקודה לא יחולו לגביהם, אם מצא כי אין הצדקה להחיל לגביהם את חובת קיומה של פוליסה בת־תוקף.
תחילתן של הוראות החוק בעניין זה, שלושה חודשים מיום פרסומו של החוק ברשומות. 

השני, הוספת האפשרות להוציא תעודת ביטוח באמצעים אלקטרוניים, והתאמת הוראות הפקודה לביטול החובה להחזיק בתעודת ביטוח מקורית, ובכלל זה הוראות לעניין אופן המצאת תעודת הביטוח למבוטחים, הוראות לעניין שמירת התעודה על ידי המבטח ודרכים לביטול הפוליסה.
תחילתן של הוראות החוק בעניין זה, תשעה חודשים מיום פרסומו של החוק ברשומות, והן יחולו לגבי פוליסות שתחילת תקופת הביטוח הנקובה בהן חלה במועד כניסתן לתוקף ואילך.
שר האוצר, באישור ועדת הכלכלה של הכנסת, רשאי לדחות בצו את מועד התחילה האמור, לתקופה שלא תעלה על 18 חודשים, אם נוכח כי נדרש פרק זמן נוסף להיערכות ליישום החוק.

בנוסף, החוק קובע כי רשות שוק ההון, ביטוח וחיסכון, תדווח לוועדת הכלכלה של הכנסת, בתום שישה חודשים מיום פרסומו של החוק, על התקדמות ההליכים הנדרשים ליישומו.